哀老婦
作者：李覯
朝代：宋

paragraphs: 里中一老婦，行行啼路隅。
自悼未亡人，暮年從二夫。
寡時十八九，嫁時六十餘。
昔日遺腹兌，今茲垂白鬢。
子豈不欲養，母豈不懷居。
繇役及下戶，財盡無所輸。
異籍幸可免，嫁母乃良圖。
牽車送出門，急若盜賊驅。
兒孫孫有婦，小大攀且呼。
回頭與永訣，欲死無刑誅。
我時聞此言，爲之長嘆嗚。
天民固有窮，鰥寡實其徒。
仁政先四者，著在孟軻書。
吾君務復古，旦旦師黄虞。
赦書求節婦，許與旌門閭。
繄爾愚婦人，豈曰禮所拘。
蓬茨四十年，不知形影孤。
州縣莫能察，詔旨成徒虛。
而况賦役間，羣小所同趨。
姦欺至骨髓，公利未錙銖。
良田歲歲賣，存者唯萊汙。
兄弟欲離散，母子因變渝。
天地豈非大，曾不容爾軀。
嗟嗟孝治王，早晚能聞諸。
吾言又無位，反袂空漣如。